Skoolseuns gemaan om ‘stilswye te verbreek’Parktown Boys High School (Foto: Google Maps Street View) Panyaza Lesufi, LUR vir onderwys, het Dinsdag Parktown Boys High School in Johannesburg besoek om terugvoer te gee oor ŉ ondersoek na beweerde viktimisasie by die skool. Die LUR het skoliere gemaan om hul stilswye te verbreek en enige oortreding aan te meld sonder vrees om geviktimiseer te word. Lesufi het ook die skoolbeheerliggaam opdrag gegee om die skool se gedragskode te verander sodat daar duidelike riglyne kan wees hoe voorvalle van mishandeling en ander sake aangemeld kan word. ŉ Ondersoek is van stapel gestuur oor die volgende klagtes van sommige ouers dat skoliere deur sommige onderwysers geviktimiseer is. Die volgende klagtes is onder meer ondersoek: – Vier onderwysers wat geïmpliseer word in bewerings van rassisme. Twee van die onderwysers is in diens geneem deur die departement en twee deur die skoolbeheerliggaam. Die betrokke onderwysers sal voorlopig voor die einde van hierdie week geskors word en ŉ tugverhoor sal later plaasvind. – Daar was ŉ bewering dat Deep Heat aan skoliere se privaat dele gesmeer is. Geen bewyse is hiervoor gevind nie, maar Lesufi het gesê dit hou waarskynlik verband met ŉ kultuur waar almal swyg. – Daar was bewerings dat skoliere gedwing is om dieselfde lemmetjie te gebruik om mee te skeer. “ŉ Nuwe proses moet met onmiddellike effek ingestel word om sulke onhigiëniese praktyke te vermy.” – Daar was ŉ bewering dat ontkleedanseresse na die skool toe gebring is vir koshuispartytjies, maar geen bewyse is hiervoor gevind nie. “ŉ Kultuur van stilbly belemmer die proses om bewyse in te samel,” het Lesufi gesê. Hy het ook die verkope van alkohol in die skoolomgewing ten sterkste veroordeel en het aangeraai dat die dranklisensie wat vir die kroeg uitgereik is, onmiddellik herroep moet word. Die kroeg is op die skool se perseel geleë. “Daar moet ŉ duidelike aanduiding wees van die rolle en verantwoordelikhede van die departement, die skoolbeheerliggaam, die skoolbestuurspan en die Stigting. Dit sal seker maak dat daar nie enige onduidelikheid ontstaan tussen die Stigting en die skoolbeheerliggaam nie,” het hy bygevoeg. Hy het gesê die proses om ŉ nuwe skoolhoof aan te stel is ook afgehandel en die nuwe persoon sal op 1 Junie 2018 begin. “Ons is besig om staatsonderrig te beskerm. Enigiemand wat die beeld van die skool wil skade berokken, sal dienooreenkomstig hanteer word. Leerders moet beskerm word, onderwysers moet skoolhou en nie leerders mishandel nie. Alle skoliere moet dieselfde behandel word en hul menswaardigheid moet beskerm word. Enige vorm van diskriminasie of mishandeling sal nie geduld word nie.”